**CONCEPT**

**STRATEGIA NAȚIONALĂ DE DEZVOLTARE ECONOMICĂ**

**A REPUBLICII MOLDOVA până în anul 2030**

|  |  |
| --- | --- |
|  | **Denumirea documentului** |
| Strategia Națională de Dezvoltare Economică a Republicii Moldova până în anul 2030 (în continuare SNDE 2030) | |
|  | **Tipul documentului de politici publice care se propune a fi elaborat** |
| Documentul de politici publice care urmează a fi elaborat de Ministerul Dezvoltării Economice și Digitalizării în strânsă colaborare și consultare cu instituțiile conexe, va constitui o Strategie pe termen mediu. Documentul va defini și planifica politica publică a Guvernului pe domeniul economic și va descrie direcțiile prioritare de intervenție necesare pentru soluționarea problemelor identificate întru atingerea obiectivelor de dezvoltare economică a Republicii Moldova și crearea unui cadru economic stabil care să asigure un nivel susținut al creșterii economice. La fel SNDE 2030 va descrie impactul așteptat asupra bunăstării economice a cetățenilor și agenților economici din țară.  SNDE 2030 va fi elaborată în conformitate cu prevederile **Hotărârii Guvernului nr. 386/2020** cu privire la planificarea, elaborarea, aprobarea, implementarea, monitorizarea și evaluarea documentelor de politici publice, a **Legii nr.100/2017** cu privire la actele normative și va viza expres domeniile de activitate a Guvernului, stabilite prin **Legea nr.136/2017** cu privire la Guvern.  **Domeniile principale de intervenție:** economie și mediul de afaceri; cooperare economică internațională și integrare europeană;  **Domeniile conexe intervențiilor planificate în noul document de politici publice:** finanțe publice, relații fiscale și vamale; securitate și eficiență energetică; dezvoltare regională, construcții, transport și infrastructură; munca și ocuparea forței de muncă; tehnologia informației și digitalizarea; educație, știință, inovații; administrație publică și servicii publice; infrastructura calității, protecția consumatorilor, calitatea produselor și serviciilor.  **Subdomeniile conexe intervențiilor planificate în noul document de politici publice:** dezvoltarea și internaționalizarea ÎMM; industrializare; industria tehnologiei informației și a ecosistemului pentru inovare digitală; antreprenoriatul social, raportare, evidență și statistică.  **Direcțiile prioritare de intervenție vor include**:   1. Asigurarea stabilității macroeconomice prin promovarea politicilor macroeconomice de ajustare a politicii fiscale și monetare, prin gestionarea inflației, menținerea unei datorii publice sustenabile și promovarea unei politici monetare adecvate. 2. Promovarea reformelor structurale și implementarea măsurilor pentru îmbunătățirea mediului de afaceri și dereglementării. 3. Promovarea administrării eficiente și deetatizării proprietății publice; 4. Încurajarea inovației și a investițiilor productive în sporirea potențialului endogen al sectoarelor cheie. 5. Crearea unui cadru juridic și instituțional favorabil pentru progresul economic și tranziția la o economie verde și circulară. 6. Dezvoltarea infrastructurii de suport în afaceri axată pe dezvoltarea economică locală, îmbunătățirea competitivității IMM-urilor și orientarea investițiilor străine în economia locală. 7. Dezvoltarea sectorului privat și susținerea sistemică a întreprinderilor private prin creditare favorabilă, promovarea culturii și inițiativei antreprenoriale locale, încurajarea investițiilor în tehnologie și inovație, inclusiv facilitarea accesului la piețele internaționale. 8. Dezvoltarea durabilă a infrastructurii moderne prin investiții inteligente și eficiente în infrastructură, transport, energie, și comunicații, pentru a sprijini creșterea economică și a îmbunătăți conectivitatea internă și externă. 9. Dezvoltarea resurselor umane prin promovarea educației de calitate și a formării profesionale, pentru a asigura disponibilitatea forței de muncă calificate, adaptate schimbărilor pieței muncii și a spori productivitatea economică. 10. Creșterea atractivității pieței muncii și previzibilitatea schimbărilor socio-economice întru reducerea migrației forței de muncă; 11. Asigurarea alinierii la Pilonul european al drepturilor sociale al Uniunii Europene (PEDS); 12. Încurajarea comerțului internațional și a relațiilor economice externe prin negocierea de acorduri comerciale bilaterale și multilaterale, diversificarea piețelor de export și atragerea investițiilor străine directe; 13. Accelerarea și asigurarea implementării Acordului de Asociere a Republicii Moldova cu Uniunea Europeană pe dimensiunea Zonei de Liber Schimb Aprofundat și Cuprinzător (DCFTA); 14. Integrarea principiilor dezvoltării durabile în politicile economice și în practicile de afaceri, promovarea utilizării resurselor naturale într-un mod responsabil și protejarea mediului înconjurător. 15. Sporirea accesului la piețe externe prin dinamizarea și valorificarea proceselor în domeniile standardizare, metrologie, supravegherea pieței, acreditarea și evaluarea conformității, conform obiectivelor europene. | |
|  | **Problema care urmează a fi abordată** |
| Economia Republicii Moldova a suferit o evoluție caracterizată de un proces continuu de reformare, dar din păcate, unul inconsecvent, care a condus la acumularea dezechilibrelor de natură structurală și funcțională.  În ultimii 10 ani, performanța de creștere economică a Republicii Moldova a rămas nesemnificativă. Potrivit datelor Băncii Mondiale, **în perioada 2016-2021, rata medie anuală de creștere a PIB-ului a fost de aproximativ 3,9%, încetinind în comparație cu perioada 2000-2015, când indicatorul a atins nivelul de 4,6%.** Iar, în ciuda unei speranțe de recuperare rapidă resimțite în anul 2021, în care PIB-ul a marcat cea mai înaltă rată de creștere din ultimele trei decenii (+13,9%)**, anul 2022 s-a soldat estimativ cu o creșterea revizuită a PIB în scădere cu -5,6 % față de anul precedent și va rămâne redusă pe termen mediu, cu o creștere estimată de doar +1,6% în 2023.** Astfel, performanța anului 2021 a fost un rezultat al îmbunătățirii structurale pe termen scurt cuplate cu redresarea parțială a economiei naționale din criza pandemică și rezultatele nefaste a anului agricol 2020, care a generat cea mai profundă recesiune din ultimii 25 de ani (-7,4%).  Un nivel acceptabil al calității vieții nu poate fi obținut având o economie ce crește cu rata medie pe care a avut-o PIB-ul în ultimii ani. Într-o formulă mai simplificată, obiectivul asumat de creștere a indicatorului (5%) poate fi atins prin sporirea vânzărilor însoțită de creșterea valorii medii adăugate de către întreprinderile locale. Efortul insuficient în adresarea unui șir de probleme a dus la trenarea dezvoltării economice la nivelul așteptat.  În contextul integrării europene a Republicii Moldova devine relevantă analiza situației curente și prin prisma Procedurii de Dezechilibru Macroeconomic (MIP)[[1]](#footnote-1) introdusă de Uniunea Europeană în plină criză economică și financiară, cu scopul de a consolida supravegherea macroeconomică a membrilor Uniunii Europene în domenii care nu sunt acoperite de Pactul de Stabilitate și Creștere (SGP). În baza datelor din tabelul de mai jos putem face un bilanț al implementării indicatorilor MIP și să tragem lecții pentru viitor.  **Tabelul 1. Selecție de indicatori macroeconomici pentru analiza situației în baza cadrului MIP**   |  |  |  |  |  |  |  |  |  | | --- | --- | --- | --- | --- | --- | --- | --- | --- | | **Indicator** | **Perioada de calcul** | **2017** | **2018** | **2019** | **2020** | **2021** | **2022** | **Nivel UE** | | Poziția investițională internațională netă, pondere în PIB | Sfârșit de an | -32% | -35% | -41% | -43% | -38% | -42% | **-35%** | | Soldul contului curent, pondere în PIB | An | -5.8% | -10.8% | -9.4% | -7.7% | -12.4% | -15.8% | **-4%/+6%** | | Formarea brută de capital, pondere în PIB | An | 22% | 25% | 26% | 24% | 26% | - |  | | Investiții străine directe, stoc, pondere în PIB | Sfârșit de an | 38% | 36% | 40% | 41% | 35% | 34% |  | | Rata șomajului | An |  |  | 5.1% | 3.8% | 3.2% | 3.1% | **10%** | | Cheltuieli salariale, pondere în VAB (societăți nebancare) | An | 32% | 35% | 36% | 37% | 37% | - |  | | Export, pondere în total exporturi mondiale | An | 0.014% | 0.014% | 0.015% | 0.014% | 0.014% | 0.017% |  | | Datoria sectorului public, pondere în PIB | Sfârșit de an | 33% | 31% | 28% | 36% | 34% | 36% | **60%** | | Prețul la locuințe (2019=100%) | Trim. 4 | - | - | 98.5% | 114.1% | 126.9% | 136.3% | **6%(Δ)** | | Rata șomajului între tineri (populație de 15-24 ani) | An | - | - | 10% | 11% | 9% | 11% |  | | Rata de activitate | An | - | - | 42% | 40% | 41% | 42% |  | | Cheltuieli de cercetare și dezvoltare, pondere în PIB | An | 0.26% | 0.26% | 0.24% | 0.24% | 0.23% | 0.23% |  |   *Pentru indicatorii din anul 2022 a fost utilizată valoarea preliminară a PIB-ului.*  Astfel, unul din indicatorii utilizați în cadrul MIP este Poziția investițională internațională netă. Aceasta are o evoluție negativă pronunțată, valoarea situându-se sub nivelul de -40% din valoarea PIB-ului și sub nivelul de jos al plafonului recomandat de UE (-35%). Formarea brută de capital a oscilat în intervalul 22-26% din PIB. Raportat la PIB s-a diminuat în ultimii doi ani și stocul investițiilor străine directe.  Rata șomajului s-a diminuat constant în perioada 2019-2022. Lipsa tot mai simțită de personal a dus la creșterea ponderii cheltuielilor salariale în valoarea adăugată brută de către societățile cu activitate nebancară, de la 32% în 2017 la 37% în 2021. Rata șomajului între tineri e în mod tradițional mai mare decât cea la nivel de țară și a rămas relativ constantă în ultimii patru ani. Prețul la locuințe a cunoscut o creștere considerabilă, atingând în trimestrul patru al anului 2022 nivelul de 136% din valoarea înregistrată în 2019.  Exporturile au crescut în anul 2022 nu doar în valoare absolută, ci și raportate la volumul mondial al exporturilor. După creșterea înregistrată în anul 2020, datoria sectorului public, internă și externă, s-a menținut constantă în ultimii trei ani (34-36%). Republica Moldova e sub plafonul de sus recomandat de UE la indicatorul ”Poziția investițională internațională netă raportată la PIB”: 42% față de 35%. E util de menționat că sub nivelul recomandat se aflau în 2021 și 10 țări membre ale UE. Creșterea accelerată a prețului la apartamente depășește nivelul admis de către UE: 6% anual. Soldul contului curent e departe de a se poziționa în limitele stabilite (între -4 și 6%), iar media pe ultimii ani are o valoare mai redusă decât în orice țară UE.  Alți indicatori sunt în limitele recomandate de către UE, acolo unde acestea există. Datoria sectorului public ca pondere în PIB este cu 24 p.p. mai mică față de nivelul recomandat, iar rata șomajului – de peste trei ori mai mică. Pentru Rata șomajului între tineri și Rata de activitate UE a stabilit doar recomandări privind modificările anuale.  Pe fundalul rezultatelor macroeconomice în perioada 2020-2022, care au demonstrat ambiguitatea parcursului economic al Republicii Moldova, și dependența acestor de condițiile climatice și conjunctura internațională, anul 2022 a adus un cadru și mai complex de provocări interne și șocuri de natură exogenă pentru economia națională, generate de conflictul militar din țara vecină. Ca urmare a unei gestionări prompte și asumate a crizelor și a suportului substanțial din partea comunității internaționale, economia țării a reușit să confrunte parțial instabilitatea economică, consolidându-și perspective pentru o prognoză relativ optimistă de redresare. Totuși, criza energetică, probleme în lanțurile de aprovizionare, atât în Republica Moldova, cât și la nivel global, plus instabilitatea din regiune au amplificat creșterea inflației și au afectat economia moldovenească. Reducerea puterii de cumpărare a gospodăriilor, impactul asupra consumului privat și investițiilor capitale, precum și creșterea economică modestă pentru anii următori sunt probleme cu care se confruntă în continuare țara.  Structura PIB-ului a suferit schimbări minore în ultimii 7 ani. Ponderea agriculturii a scăzut continuu, oscilând în ultimii ani în jurul a 10% din total, excepție fiind anul 2022, când ponderea a fost sub 8%. Valoarea adăugată brută în comerț, industria prelucrătoare și construcții avea în 2022 o pondere în PIB de 17%, 9% și 7%, respectiv.  În anul 2022 Republica Moldova s-a confruntat cu un deficit al Balanței de Plăți la poziția ”Bunuri” în valoare de aproape 5 miliarde USD. Suma respectivă este exagerat de mare, depășind în valoare absolută suma de pe credit, care reprezintă încasările din exportul de bunuri. Aproape un miliard din suma respectivă a fost compensat prin exportul de servicii de informatică, de călătorii (bunuri procurate local de către străini) și de prelucrare a materiei prime.  Valoarea remunerării rezidenților de către întreprinderi din alte economii s-a situat puțin peste 700 mil USD. Dat fiind faptul că soldul veniturilor din investițiile străine e unul negativ pentru Republica Moldova (aproape 700 mil USD), veniturile primare n-au afectat vizibil soldul Contului curent. Totuși, aproape jumătate de miliard dolari SUA din veniturile respective au reprezentat profiturile reinvestite, ce apar și în contul financiar.  Un mult mai mare impact l-au avut veniturile secundare asupra contului curent, diminuând cu 1,7 miliarde USD deficitul de 4,1 miliarde al contului de bunuri și servicii. Aproape jumătate din suma respectivă a fost acoperită de soldul transferurilor personale în favoarea gospodăriilor populației: puțin peste 800 mil USD. Aproape jumătate de miliard dolari SUA a fost compensat prin diverse ajutoare de peste hotare, atât recepționate de către stat, cât și de către sectorul privat.  Cele 2,3 miliarde USD de necesar net de finanțare ale contului curent și de capital au fost acoperite prin numerar și depozite ale străinilor (1,5 miliarde USD), împrumuturi acordate administrației publice (0,7 miliarde USD), profituri reinvestite și alte participații ale străinilor (0,6 miliarde USD) și credite comerciale și avansuri (0,3 miliarde USD). E curios faptul că peste 600 mil USD din cele aproape trei miliarde au fost retrase de către BNM pentru a-și spori activele de rezervă.  De-a lungul timpului, modelul de creștere economică al Moldovei a fost în mare măsură impulsionat și de remitențe, care au alimentat în principal consumul privat. În 2022, volumul net al transferurilor de bani către Republica Moldova prin intermediul băncilor în favoarea persoanelor fizice au înregistrat o scădere de 3,6% față de anul anterior, ceea ce reprezintă aproximativ 13,8% raportat la PIB[[2]](#footnote-2).  În ceea ce vizează contribuția remitențelor în diminuarea soldului negativ al contului curent. Pe de o parte, transferurile vin să finanțeze o parte din importurile de bunuri. Pe de alta, remitențele, prin presiunea asupra cursului valutar, adâncesc și mai mult incapacitatea țării de a-și crește exporturile. Pe lângă faptul că exportatorii se confruntă cu costuri tot mai mari, exprimate în lei, cauzate de inflație și creșterea continuă a salariilor, un curs al valutelor în scădere va avea un efect devastator în 2023-2024 asupra exportatorilor. Reducerea ofertei de valută de către BNM, prin procurare în scopul creșterii activelor de rezervă, prezintă și un risc inflaționist puternic.  Deși datoriile externe cronice nu depășesc în prezent limitele de sustenabilitate, există riscuri considerabile asociate managementului inteligent al acestora pentru a evita crize în viitor.  Deși Republicii Moldova i-a fost oferit un vot de încredere din partea Uniunii Europene în iunie 2022 atunci când a primit statutul de candidat la aderare la UE, țara în continuare rămâne vulnerabilă la presiunea economică și lobbyismul exercitat de Federația Rusă. Astfel, pentru a deveni membră a Uniunii Europene cu drepturi depline, Republica Moldova trebuie să adopte și să implementeze reforme și politici structurale de ordin economic, social și politic, să alinieze legislația sa cu standardele UE. Este necesară, de asemenea, cooperarea continuă cu UE și evaluarea progresului în procesul de reformă.  Prin urmare, este important ca Republica Moldova să acorde o atenție deosebită monitorizării și gestionării dezechilibrelor macroeconomice, deoarece acestea pot avea un impact semnificativ asupra stabilității și creșterii economice pe termen lung.  În concluzie, tabloul provocărilor și problemelor de dezvoltare economică a Republicii Moldova include următoarele:   * Instabilitatea macroeconomică și inflația; * Calitatea și spiritul antreprenorial, evidențiat prin densitatea scăzută a întreprinderilor și accentul pus pe activități non productive cu valoare adăugată redusă, precum comerțul angro și cu amănuntul; * Prezența insuficientă a serviciilor cu valoare adăugată ridicată în economie; * Nivelul scăzut al cheltuielilor pentru activitățile de cercetare, dezvoltare și inovare; * Productivitatea necompetitivă la nivel internațional; * Rata generală a ocupării forței de muncă semnificativ mai mică decât media UE; * Gradul mic de atractivitate pentru investitorii străini de-a lungul timpului și concentrarea acestora pe activități care nu creează active pe termen lung cu destinație productivă (activitatea bancară, industria textilă, cablaje etc.); * Ponderea semnificativă a produselor cu valoare adăugată joasă în oferta țării la export (produse agroalimentare cu nivel redus de procesare); * Gradul înalt de informalitate, mai cu seamă în sectorul agricol, construcții, HoReCa, comerț etc.; * Accesul limitat al agenților economici la mijloace și instrumente financiare și deficiențele pieței serviciilor financiare pentru mediul de afaceri; * Gradul redus al adoptării în companii a standardelor de calitate şi a reglementărilor tehnice compatibile cu normele UE, precum şi renovarea laboratoarelor de metrologie şi testare. * Acțiuni ineficiente de diversificare a surselor de aprovizionare cu energie.   Prin urmare, pentru a asigura creșterea economică durabilă sunt imperativ necesare reformele structurale care acționează în sfera de reconfigurare/remodelare implicită a ofertei naționale, având ca scop eliminarea obstacolelor care împiedică sporirea proceselor de producție eficiente și echitabile de bunuri și servicii. Aceste reforme trebuie să impulsioneze creșterea productivității, atragerea investițiilor și a ocupării forței de muncă, și necesită o abordare temeinică și o articulare clară sincronizată într-un document de politici publice precum SNDE 2030 propusă, al cărei obiective vor asigura o legătură strânsă̆ între problema identificată, cauzele și efectele acesteia. | |
|  | **Scopul elaborării documentului de politici publice** |
| ***Scopul elaborării Strategiei*** constă în stabilirea unui cadru strategic pe termen lung în vederea stabilirii direcțiilor prioritare de intervenții întru atingerea obiectivelor de dezvoltare economică ale Republicii Moldova care vor asigura un nivel susținut al creșterii economice.  ***Viziunea pentru Strategia Națională de Dezvoltare Economică a Republicii Moldova 2030*** este crearea unei economii moderne, productive, prospere și competitive care să stimuleze creșterea economică durabilă și echilibrată,  ocuparea inteligentă și deplină a forței de muncă disponibile și să susțină consecvent progresul social, creșterea calității vieții tuturor cetățenilor și protejarea mediului pentru generațiile viitoare prin tranzitul la o economie circulară și digitală.  Această viziune se va concretiza prin atingerea următoarelor obiective generale majore și direcțiile prioritare de intervenție:  **Obiectiv General 1: Redresarea dezechilibrelor și asigurarea stabilității macroeconomice**  **Direcții prioritare de intervenții:**   * Promovarea unei politici fiscale prudente și eficiente pentru a reduce deficitul bugetar și a monitoriza acumularea excesivă a datoriei publice; * Evaluarea și actualizarea sistemului fiscal pentru a încuraja investițiile, inovația și dezvoltarea sectorului privat; * Promovarea politicii monetare, valutare, de credit și de plăți necesare pentru menținerea inflației în proximitatea țintei de 5,0 la sută pe termen mediu, creând toate precondițiile pentru implementarea unui mix de politici macroeconomice asociate creșterii economice; * Reducerea semnificativă a economiei informale, prin încurajarea ocupării formale, simplificarea sistemului de fiscalizare a veniturilor pentru afaceri mici și optimizarea costurilor companiilor prin reducerea birocrației, digitalizării etc.; * Îmbunătățirea funcțională a pieței muncii, creșterea ratei de ocupare a forței de muncă și reducerea ocupării informale; * Promovarea muncii decente și îmbunătățirea capacității de angajare și acces sporit pe piața muncii, cu accent pe dezvoltarea regională și aspectele de gen; * Deschiderea pieței financiare și atragerea investițiilor locale și străine directe în sectoare ale economiei cu o pondere mare a valorii adăugate, în proiecte cu productivitatea muncii la nivelul comparabil cu țările membre ale Uniunii Europene; * Dezvoltarea pieței de capital și Fintech pentru a diversifica posibilitățile de investiții și atragerea de capital; * Îmbunătățirea climatului investițional, implementarea programelor de atragere a investițiilor și diversificarea surselor de investiții; * Promovarea industrializării prin asigurarea tranzitului către produse cu nivel avansat de procesare, tehnologic sofisticate, precum și creșterea ponderii serviciilor de înaltă tehnologie în export și realizarea unei schimbări structurale a bazei de export; * Stimularea investițiilor în vederea implementării proiectelor pentru crearea de noi industrii high-tech, industriilor cu valoare adăugata ridicata, orientate spre export și substituirea importului; * Diversificarea piețelor de export prin extinderea relațiilor comerciale și economice; * Deblocarea potențialului zonelor rurale ca centre de creștere economică; * Promovarea consecventă a intereselor economice naționale peste hotarele țării prin relansarea diplomației economice.   **Obiectiv General 2: Consolidarea rezilienței economice și integrarea graduală în Piața Unică a Uniunii Europene**  **Direcții prioritare de intervenții:**   * Transpunerea totală a Acquis-ului comunitar în legislația națională și asigurarea aplicării eficiente a acestuia prin intermediul unor structuri puternice și alinierea deplină la Obiectivele de dezvoltare durabilă ale Uniunii Europene; * Dezvoltarea infrastructurii calității și asigurarea implementării standardelor Uniunii Europene în economia națională; * Asigurarea dezvoltării unui mediu propice pentru respectarea principiilor economiei de piață și concurenței bazate pe competiție, asigurând aplicarea eficientă a acestora în practică și contracararea  practicilor anticoncurențiale şi a concurenței neloiale, bazate pe legislația și cele mai bune practici ale Uniunii Europene; * Consolidarea competitivității economice și stimularea exporturilor prin implementarea completă a DCFTA (Zona de Comerț Liber Aprofundată și Cuprinzătoare) și prin participarea activă la lanțurile valorice globale; * Îmbunătățirea accesului la servicii și finanțare pentru întreprinderile mici și mijlocii prin scheme de garantare, subvenții la dobânzi, stimulente pentru investiții și participare la capital în conformitate cu regulile aplicabile privind ajutorul de stat; * Sprijinirea adoptării cadrului legal aferent transformării digitale în conformitate cu legislația Uniunii Europene și cele mai bune practici și consolidarea guvernanței electronice; * Asistarea start-up-urilor digitale și a întreprinderilor mici și mijlocii digitale pentru a-și îmbunătăți accesul la finanțare, pentru a ajunge pe piețele Uniunii Europene și pentru a se conecta cu ecosistemele de inovație ale Uniunii Europene; * Dezvoltarea unui cadru solid legal și a unor politici în domeniul ciberneticii și a capacităților instituționale și operaționale relevante, bazate pe legislația și cele mai bune practici ale Uniunii Europene; * Sporirea calității și responsabilității în guvernanța finanțelor publice la nivel național și subnațional, prin apropierea graduală de standardele relevante ale guvernanței fiscale a Uniunii Europene; * Creșterea eficienței energetice și o cotă mai mare de energie regenerabilă din surse locale în mixtul energetic, creșterea competiției și transparenței pe piață, inclusiv prin sporirea independenței autorității de reglementare a energiei și implementarea legislației Uniunii Europene privind piața energetică și energia durabilă; * Asigurarea securității energetice a Republicii Moldova prin creșterea producției interne de electricitate, participarea la mecanismul comun de achiziționare a gazelor din Uniunea Europeană, stimularea energiilor regenerabile și concentrarea pe eficiența energetică, creșterea competiției și transparenței pe piață, inclusiv prin sporirea independenței autorității de reglementare a energiei și implementarea legislației Uniunii Europene; * Optimizarea practicilor și politicilor Republicii Moldova de utilizare constructivă valorificării asistenței Uniunii Europene; * Sporirea conectivității și mobilități durabile prin consolidarea unui sistem sustenabil de conectare la rețelele trans-europene de transport rutier (inclusiv cooperarea în cadrul Observatorului pentru Siguranța Rutieră al Parteneriatului Estic), feroviar, aviație (inclusiv în cadrul Acordului privind Zona Aviației Comune UE-Moldova), maritim și pe căile navigabile interioare și prin creșterea siguranței și eficienței pe baza standardelor internaționale și a standardelor Uniunii Europene.   **Obiectiv General 3: Dezvoltarea unei economii competitive, incluzive și sustenabile (verzi)**  **Direcții prioritare de intervenții:**   * Sporirea accesului la servicii și finanțare pentru întreprinderile mici și mijlocii prin scheme de garantare, subvenții la dobânzi, stimulente pentru investiții în conformitate cu regulile aplicabile privind ajutorul de stat; * Creșterea productivității prin retehnologizare și transfer de cunoștințe (know-how) și dezvoltarea resurselor umane (sporirea mobilității și consolidarea competențelor profesionale ale forței de muncă) și relocarea forței de muncă către industriile productive; * Crearea unei infrastructuri de suport durabile, a unui mediu de afaceri confortabil și competitiv pentru dezvoltarea culturii antreprenoriale; * Asigurarea tranzitului la economia verde; * Dezvoltarea infrastructurii naționale a calității, bazate pe transformarea verde și transformarea digitală; * Crearea unui mediu instituțional și a unei infrastructuri dezvoltate pentru funcționarea deplină a economiei digitale și introducerea pe scară largă a inovațiilor și tehnologiilor verzi și realizarea unui efect sinergic pe această bază; * Dezvoltarea infrastructurii inovaționale prin parcuri industriale, tehnologice și de inovații cu accent pe domenii de specializare inteligenta și cu potențial de creștere; * Susținerea promovării de inovații și modele de afaceri prin adoptarea tehnologiilor și proceselor industriale curate, pentru un ciclu închis de utilizare a resurselor bazat pe dematerializare, a unui ciclu lung de viață al bunurilor și serviciilor (lanțuri valorice circulare, reutilizarea deșeurilor prin prelucrarea lor în noi resurse, consum în comun etc.); * Îmbunătățirea securității energetice prin promovarea economiei verzi și creșterea ponderii utilizării tehnologiilor de energie regenerabilă (inclusiv bioenergie, energia eoliană, energia solară), introducerea tehnologiilor de rețea inteligentă; * Consolidarea cercetării și dezvoltării în diverse sectoare, cu accent pe tehnologii de vârf, cercetare aplicativa și inovație, prin colaborare cu mediul privat, pentru a spori competitivitatea și valoarea adăugată a produselor și serviciilor moldovenești; * Implementarea politicii de sprijinire a start-up-urilor și a inovației prin facilitarea accesului la finanțare și infrastructură pentru a dezvolta un ecosistem antreprenorial dinamic și inovator; * Promovarea culturii și educației antreprenoriale, prin politici incluzive și sensibile la gen, pentru o economie echilibrata; * Susținerea promovării și implementării principiilor ESG (Mediu, Social și Guvernanța Corporativă) în sectorul public și privat; * Reducerea emisiilor de poluanți atmosferici în vederea diminuării impactului poluării aerului asupra sănătății și mediului și lucrul către ambiția de a atinge zero poluare; * Promovarea dezvoltării unei economii eficiente în utilizarea resurselor, curate și circulare, bazată pe o utilizare mai durabilă a resurselor naturale, precum și promovarea serviciilor publice verzi, inclusiv conectivitatea transportului durabil și protecția naturii și ecosistemelor.   Promovarea investițiilor în tehnologii verzi, eficiență energetică și dezvoltare durabilă, pentru a contribui la protejarea mediului și la asigurarea unui viitor sustenabil pentru generațiile viitoare. Aceste obiective și direcții de intervenție vor ghida Republica Moldova spre o dezvoltare economică robustă, inteligentă și sustenabilă până în 2030, asigurând prosperitate, ocupare deplină a forței de muncă și bunăstare pentru cetățeni, inclusiv cu protejarea mediului înconjurător pentru generațiile viitoare. | |
|  | **Concordanța cu Strategia Națională de Dezvoltare „Moldova Europeană 2030”** |
| SNDE 2030 propusă spre elaborare va sprijini transpunerea cu exactitate a direcțiilor prioritare trasate în **Strategia națională de dezvoltare „Moldova Europeană 2030”** (publicată în Monitorul Oficial din 21 decembrie 2022), documentul de viziune strategică, care indică direcțiile de dezvoltare durabilă a țării în următorii șapte ani și reprezintă vectorul de referință pentru toate documentele de politici la nivel național, regional și local.  Prin urmare, SNDE 2030 va detalia măsurile și acțiunile care vor fi implementate pe termen scurt și mediu, în conformitate cu obiectivele stabilite în cadrul Strategiei naționale de dezvoltare „Moldova Europeană 2030” și cu angajamentele internaționale asumate de Republica Moldova, inclusiv cele derivate din Acordul de Asociere cu UE și din statutul de țară candidat pentru aderarea la UE. De asemenea, SNDE 2030 reflectă contribuția Republicii Moldova la realizarea Agendei 2030 pentru Dezvoltare Durabilă.  În acest context, SNDE 2030 va fi aliniată la **Agenda de Dezvoltare Durabilă 2030** transpusă contextului național, și va contribui direct la atingerea obiectivelor și a țintelor strategice, în special, a **Obiectivului de dezvoltare durabilă (în continuare - ODD)** din domeniul „Economic” (ODD 8, 9, 12 și 17), dar și cele conexe:   * ODD 8 Promovarea unei creșteri economice susținute, deschise tuturor și durabile, precum și a ocupării depline și productive a forței de muncă și a unei munci decente pentru toți; ODD 9 Construirea unor infrastructuri rezistente, promovarea industrializării durabile și încurajarea inovației; * ODD 12 Asigurarea unor tipare de consum și producție durabile; * ODD 17 Consolidarea mijloacelor de implementare și revitalizarea parteneriatului global pentru dezvoltare durabilă;   SNDE 2030 va fi racordată la **Strategia Națională de Dezvoltare (SND) „Moldova Europeană 2030”** și va contribui direct la atingerea Obiectivelor de dezvoltare generale, în special ***OG1.*** ***Creșterea veniturilor din surse durabile și atenuarea inegalităților*** și cele specifice:   * *Obiectivul specific 1.1. Creșterea accelerată a productivității muncii;* * *Obiectivul specific 1.2. Dezvoltarea oportunităților pentru inovații și antreprenoriat;* * *Obiectivul specific 1.3. Ameliorarea condițiilor de muncă și reducerea ocupării informale;* * *Obiectivul specific 10.4. Tranziția activă spre economia verde si circulară.* | |
|  | **Concordanța cu cadrul bugetar pe termen mediu (CBTM)** |
| **CBTM 2024-2026[[3]](#footnote-3)** aprobat prin HG nr.408/2023 se bazează pe politici macroeconomice prudente și pe eforturi de consolidare a guvernanței și a instituțiilor**,** orientate spre stabilitate și reforme care să favorizeze relansarea și creșterea economică, asigurând în același timp o sustenabilitate și eficiență maximă a cheltuielilor bugetare, necesare pentru măsurile de sprijinire a instrumentelor de implementare a politicilor de eficientizare a serviciilor oferite de instituțiile respective, în scopul raționalizării cheltuielilor bugetare.  Dat fiind faptul că SNDE 2030 este o strategie intersectorială și va include acțiuni din mai multe domenii, este important de menționat că **CBTM (2024-2026)** prevede priorități ale politicii cheltuielilor pe sectoarele conexe domeniului economic.  Astfel, datorită faptului că SNDE 2030 este un document de politici publice inițiat și aplicabil la nivel intersectorial integrat, vizând mai multe aspecte, dimensiuni comune, măsuri și acțiuni din varii domenii, strategia va promova cooperarea între diferite sectoare prin intermediul instituțiilor care le coordonează.  Prioritățile de politici economice de dezvoltare conexe domeniului economic sunt prevăzute în **CBTM** la programul bugetar 09 „*Servicii economice generale*”, și subprogramele bugetare  5001 Politici și management în domeniul macroeconomic și de dezvoltare a economiei;5002 Promovarea exporturilor; 5003 Servicii generale în domeniul forței de muncă; 5004 Susținerea întreprinderilor mici și mijlocii; 5005 Protecția concurenței; 5008 Protecția drepturilor consumatorului; 5009 Administrarea patrimoniului de stat; 5016 Promovarea investițiilor; 5017 Proprietate intelectuală; 6802 Dezvoltarea sistemului național de standardizare; 6804 Dezvoltarea sistemului național de metrologie; 6805 Dezvoltarea sistemului național de acreditare; 5019 Tehnologii informaționale în sistem de alertă, etc.  Deși, din perspectiva finanțării, unele acțiuni conexe implementării Strategiei, se regăsesc în **CBTM (2024-2026)**,la moment, nu este posibilă estimarea gradului de acoperire financiară a Strategiei în totalitate.  Cu toate acestea, având în vedere că actualul cadru de bugetare pe termen mediu se aplică doar în perioada 2024-2026, este absolut necesară asigurarea continuității implementării sustenabile prin acoperirea financiară în exercițiul bugetar următor.  Dat fiind gradul complex și specific al obiectivelor și măsurilor cuprinse în Strategie, implementarea acesteia într-un mod eficient necesită o abordare bazată pe sinergia și complementaritatea resurselor financiare, atât cele publice, cât și cele atrase din surse externe. Astfel, urmează a fi identificate surse suplimentare de finanțare, inclusiv prin colaborarea cu partenerii de dezvoltare, pentru a acoperi costurile anumitor acțiuni care nu pot fi susținute în totalitate din contul surselor bugetare. | |
|  | Concordanța cu prioritățile guvernamentale și celelalte documente de planificare și de politici publice |
| În conformitate cu prioritățile agendei de reforme, Programul de activitate al Guvernului **„Moldova prosperă, sigură, europeană”[[4]](#footnote-4)**, aprobat în februarie 2023, noul Guvern învestit și-a exprimat adeziunea la susținerea obiectivele de dezvoltare ale Republicii Moldova, cu accent sporit pe dezvoltarea economică a țării. Astfel, de la investire și până în prezent Guvernul și-a prioritizat acțiunile, în mare parte, potrivit celor 3 direcții de activitate, dintre care 2 urmează să fie susținute pe deplin de SNDE 2030 propusă spre elaborare, respectiv: (1) relansarea economiei și crearea condițiilor pentru un mediu de afaceri competitiv și (2) continuarea parcursului european prin deschiderea negocierilor de aderare. Concomitent, SNDE 2030 va fi sincronizată cu direcțiile prioritare ale Programului guvernamental:   * Promovarea politicilor de atragere a investițiilor, inclusiv stimularea reinvestirii veniturilor pentru animarea activității economice și a creării de noi locuri de muncă; * Susținerea lansării de noi afaceri și dezvoltarea afacerilor existente prin creșterea accesului la finanțare pentru antreprenori, atât prin intermediul programelor statului, cât și prin atragerea resurselor din sectorul privat; * Simplificarea continuă a sistemului fiscal și vamal și eliminarea barierelor birocratice din calea afacerilor, printr-un efort masiv și urgent de dereglementare, pentru a susține dezvoltarea afacerilor și creșterea productivității acestora; * Flexibilizarea relațiilor de muncă pentru sporirea atractivității investiționale a Republicii Moldova; * Accelerarea investițiilor publice pentru susținerea creșterii economice.   Concomitent, elaborarea și aprobarea Strategiei naționale de dezvoltare a economiei se regăsește și în Planul de acțiuni al Guvernului pentru anii 2023, aprobat prin Hotărârea Guvernului nr.90/2023[[5]](#footnote-5).  Concomitent, Strategia va fi aliniată la **Acordul de Asociere UE-Moldova**, Titlul IV „Cooperarea economică și de altă natură” și Titlul V „Comerț și aspecte legate de comerț”.  În plus, SNDE 2030 va servi drept suport substanțial în asigurarea integrării treptate a Republicii Moldova în cadrul pieței interne a UE, prin atingerea obiectivelor Acordului, și anume:   1. Promovarea asocierii politice și integrării economice între părți, pe baza unor valori comune și a unor legături strânse, inclusiv prin creșterea participării Republicii Moldova la politicile, programele și agențiile UE; 2. Susținerea eforturilor care vizează̆ dezvoltarea potențialului economic al Republicii Moldova prin intermediul unei cooperări internaționale, precum și prin intermediul apropierii legislației sale de cea a UE; 3. Crearea condițiilor prielnice pentru îmbunătățirea relațiilor economice și comerciale, obiectivul final fiind integrarea treptată a Republicii Moldova în cadrul pieței interne a UE, astfel cum se prevede în prezentul acord, inclusiv prin instituirea unei zone de liber schimb complex și cuprinzător, ceea ce va permite realizarea unei apropieri legislative și a liberalizării accesului la piață cu implicații majore, în conformitate cu drepturile și obligațiile care decurg din statutul de membre ale OMC al părților și cu aplicarea transparentă a acestor drepturi și obligații.   La fel, SNDE 2030 va consulta pachetele legislative, în special „pachetul privind guvernanța economică” (six-pack) și „pachetul privind supravegherea și monitorizarea bugetare” (two-pack)[[6]](#footnote-6) care au constituit un răspuns la lecțiile desprinse în urma crizei financiare mondiale și a crizei datoriilor suverane din zona euro, prin restructurarea supravegherii bugetare, consolidarea cadrelor bugetare naționale, consolidarea coordonării bugetare în zona euro și extinderea domeniului de aplicare al supravegherii economice pentru a include dezechilibrele macroeconomice. Deopotrivă, SNDE va transpune contextul național al mecanismului de monitorizare a rezultatelor macroeconomice și a cadrului eficace pentru identificarea și corectarea dezechilibrelor macroeconomice, precum Procedura de dezechilibru excesiv, ce reprezintă componenta corectivă a procedurii privind dezechilibrele macroeconomice a UE (PDE).  În plus, SNDE 2030 va asigura corelarea cu documentele de politici sectoriale, inclusiv cele cu statut de proiect, prezentate mai jos:   * **Strategia de Transformare Digitală a Republicii Moldova pentru anii 2023–2030, aprobată prin Hotărârea Guvernului nr.650/2023** - este un document guvernamental transversal și ca foaie de parcurs pentru dezvoltarea unei societăți digitale până în anul 2030, care definește viziunea, misiunea, obiectivele și prioritățile de politică în conformitate cu tendințele globale ale erei digitale și schimbările care se produc în plan social-politic regional și internațional. SNDE va fi aliniată Strategiei menționate și va susține eforturile de asigurare a unui spațiu cibernetic securizat, a dezvoltării economiei digitale și fortificării cunoștințelor și a competențelor la nivelul întregii societăți privind utilizarea oportunităților de interacțiune digitală între instituții, cetățeni și mediul de afaceri. SNDE 2030 va sprijini obiectivele STDM, inclusiv: * **OG1.** Dezvoltarea unei societăți digitale; * **OG3.** Crearea unei economii digitale inovatoare și reziliente. * **Strategia Națională de Dezvoltare Agricolă și Rurală pentru perioada 2023-2030 (SNADR), aprobată prin Hotărârea Guvernului nr.56/2023**, urmărește dezvoltarea unui sector agroalimentar competitiv, concentrat pe lanțurile de valoare cu potențial sporit, ecologic și rezistent la schimbările climatice, contribuind astfel la securitatea alimentară, bunăstarea și condițiile de trai îmbunătățite în zonele rurale. SNDE 2030 va sprijini obiectivele SNADR, inclusiv:   + **OG1.** Fortificarea potențialului sectorului agricol primar și promovarea practicilor agricole inteligente, durabile și reziliente la schimbările climatice;   + **OG2.** Dezvoltarea industriei alimentare și diversificarea piețelor;   + **OG3.** Susținerea unei dezvoltări socio-economice rurale durabile * **Strategia Națională de Dezvoltare Regională (SNDR) 2022-2028**[[7]](#footnote-7) **, aprobată prin Hotărârea Guvernului nr. 40/2022** este un document strategic care vizează sprijinirea regiunilor dezavantajate și creșterea competitivității între toate regiuni republicii. SNDR se bazează pe coordonarea interministerială a acțiunilor guvernamentale și are ca obiective creșterea competitivității și ocupării forței de muncă în regiuni, dezvoltarea socio-economică echilibrată în toate regiunile țării și implementarea eficientă a politicilor de dezvoltare regională. SNDE 2030 va sprijini obiectivele SNDR, inclusiv:   + **OG1.** Creșterea competitivității și ocupării forței de muncă a regiunilor;   + **OG3.** Îmbunătățirea mecanismelor și instrumentelor de coordonare și implementare a politicii naționale de dezvoltare regională * De asemenea, eforturile trebuie să fie în concordanță cu angajamentele asumate în cadrul Acordului de Asociere dintre Republica Moldova și Uniunea Europeană și în alte acorduri încheiate cu UE. Este important să se ia în considerare documente relevante ale UE, cum ar fi Strategia UE pentru IMM-uri pentru o Europă durabilă și digitală, Noua strategie industrială pentru Europa, Pactul Verde European, Modelarea viitorului digital al Europei și Viziunea privind Parteneriatul Estic dincolo de 2020: Consolidarea rezilienței - un Parteneriat Estic care să ofere beneficii pentru toți. Aceste documente furnizează orientări și priorități pentru dezvoltarea economică și socială durabilă. * **Subsecvent, SNDE 2030 va asigura corelarea cu alte documente de politici sectoriale, inclusiv în proces de elaborare, în vederea asigurării coeziunii între dezvoltarea sectorului economic cu alte domenii cheie (domeniul finanțelor publice, administrarea proprietății publice de stat, pe domeniul sectorului energetic, domeniul de cercetare și inovare, etc)** * Strategia de dezvoltare a managementului finanțelor publice pentru anii 2023-2030[[8]](#footnote-8) * Strategia cu privire la administrarea proprietății de stat în domeniul întreprinderilor de stat şi societăților comerciale cu capital integral sau majoritar de stat pentru anii 2023-2030[[9]](#footnote-9) * Strategia securității alimentare a Republicii Moldova pentru anii 2023-2030[[10]](#footnote-10) * Strategia securității informaționale a Republicii Moldova pentru anii 2019-2024[[11]](#footnote-11); * Strategia de dezvoltare a industriei tehnologiei informației și a ecosistemului pentru inovare digitală pe anii 2018-2023[[12]](#footnote-12); * Strategia energetică a Republicii Moldova până în anul 2030[[13]](#footnote-13); * Programul de ocupare a forței de muncă pentru perioada 2022-2026[[14]](#footnote-14)[[15]](#footnote-15) * Programul național în domeniile cercetării și inovării pentru anii 2020-2023[[16]](#footnote-16); * Proiectul Planului național de acțiuni privind realizarea criteriilor de aderare ale Republicii Moldova la Uniunea Europeană și privind implementarea Acordului de Asociere Republica Moldova – Uniunea Europeană pentru anii 2023 – 2027[[17]](#footnote-17) * Proiectul Strategiei de Mobilitate pentru anii 2023-2030[[18]](#footnote-18) * Proiectul Programului Național Strategic de dezvoltare a Turismului 2022-2026[[19]](#footnote-19). * Proiectul Strategiei Energetice a Republicii Moldova 2050 (SEM 2050)[[20]](#footnote-20) * Programul național pentru promovarea antreprenoriatului și creșterea competitivității în anii 2023-2027 (Programul PACC 2027)[[21]](#footnote-21); * Conceptul Proiectului Strategiei naționale pentru industrializarea țării până în anul 2030; * Conceptul Programului privind administrarea proprietății publice pentru anii 2023 – 2027[[22]](#footnote-22); * Proiectul Strategiei de dezvoltare „Educația 2030”.[[23]](#footnote-23) | |
|  | **Perioada planificată pentru elaborarea documentului de politici publice** |
| Perioada planificată pentru elaborarea SNDE 2030:   * **septembrie - octombrie 2023** elaborarea documentului de politici și consultarea cu Grupul de lucru, creat de Ministerul Dezvoltării Economice și Digitalizării. * **octombrie - noiembrie 2023** – evaluarea Strategiei și organizarea procesului de consultări publice. * **decembrie 2023** - aprobarea prin hotărâre de Guvern a Strategiei.   Condiționalitățile și constrângerile temporale existente depind de gradul de activitate al Grupului de lucru creat pentru elaborarea SNDE 2030, dar și de rapiditatea procedurilor de promovare și aprobare a documentului de către Guvern, etc. | |
|  | **Părțile implicate** |
| SNDE 2030 urmează a fi elaborată de către Ministerul Dezvoltării Economice și Digitalizării, cu asistența proiectului „Întreprinderi și comune puternice”, implementat de Agenția de Cooperare Internațională a Germaniei (GIZ) Moldova cu suportul financiar al Ministerului Federal pentru Cooperare Economică și Dezvoltare al Germaniei și al Agenției Elvețiene pentru Dezvoltare și Cooperare.  În vederea asigurării unui proces decizional echitabil în elaborarea SNDE 2030, precum și a participării active a tuturor părților interesate, în conformitate cu prevederile Legii nr. 239/2008 privind transparența în procesul decizional, Ministerul Dezvoltării Economice și Digitalizării a creat *Grupului de lucru* pentru elaborarea Strategiei, aprobat prin Ordinul nr.140 din 12.10.2023, care va asigura elaborarea/coordonarea proiectului Conceptului cât și proiectului SNDE 2030, format suplimentar din reprezentanții delegați de următoarele părți interesate:  **- Autorități publice centrale:**  1. Cancelaria de Stat  2. Ministerul Finanțelor  3. Ministerul Infrastructurii și Dezvoltării Regionale  4. Ministerul Agriculturi și Industriei Alimentare  5. Ministerul Energiei  6. Ministerul Mediului  7. Ministerul Afacerilor Externe și Integrării Europene  8. Ministerul Justiției  9. Ministerul Educației și Cercetării  10. Ministerul Muncii și Protecției Sociale  11. Guvern, Consiliul economic pe lângă Prim-ministru  12. Parlament, Comisia Economie, Buget și Finanțe (CEB)  **- Autorități administrative din subordinea ministerului:**  13. Organizația pentru Dezvoltarea Antreprenoriatului  14. Inspectoratul de Stat pentru Supravegherea Produselor Nealimentare și Protecția Consumatorilor  **- Ale autorități administrative**  15. Agenția Investiții  16. Agenția Proprietății Publice  17. Agenția de Guvernare Electronică  18. Agenția Națională pentru Cercetare și Dezvoltare  19. Agenția Servicii Publice  **- Parteneri de dezvoltare**  20. Delegația UE  21. GIZ Moldova  22. Banca Mondială  23. BERD  24. USAID  25. Ambasada Suediei  26. Organizația Națiunilor Unite  27. BEI  28. BIRD  **- Asociații de profil și** **organizații non guvernamentale specializate în cercetări economice și politici publice[[24]](#footnote-24)** *(Lista generală a părților interesate în procesul de consultare publică desfășurat în cadrul MDED, pe domeniile de activitate).*  În vederea asigurarea unei echități economice și sociale, conform principiului **„nimeni să nu fie lăsat în urmă” (LNOB)** șiîn baza analizei problemei care urmează a fi abordată de SNDE 2030 au fost identificate:    **a)** grupurile vulnerabile afectate de problemele specificate în Concept:   1. ***Populația din zonele rurale.***În Republica Moldova există o discrepanță mare teritorială în ceea ce privesc salariile. Salariul mediu lunar brut al angajaților din afara municipiului Chișinău reprezenta în 2022 doar 62% din cel al angajaților din municipiu. 2. ***Familiile cu mulți copii.*** Veniturile ce revin în medie unei persoane sunt invers proporționale cu numărul de membri în gospodărie. Gospodăriile formate dintr-o singură persoană în 2022 au dispus de venituri pe persoană de 1,8 ori mai mari comparativ cu cele constituite din 5 și mai multe persoane. Discrepanța economică descurajează creșterea naturală a numărului populației. 3. ***Femeile care sunt defavorizate în ceea ce privește mărimea salariilor*.** Salariul mediu net al unei femei în 2022 era cu 17% mai mic decât cel al unui bărbat, diferența crescând comparativ cu anul 2017. Unul dintre motive e repartizarea neomogenă a bărbaților și femeilor pe sectoare ale economiei, fiind antrenate mai mult în administrație publică și învățământ. 4. ***Tinerii NEET.***Grupul NEET în cadrul vârstei de 15-24 ani reprezenta în anul 2022 circa 17.2%, cu 2.3p.p mai puțin decât valoarea din anul 2019. Există o diferență pronunțată de gen, ponderea NEET în cazul femeilor fiind de 20.8%. Comparativ cu anul 2019 diferența s-a accentuat. O situație îngrijorătoare e în rândul celor cu studii secundare profesionale: 40% dintre aceștia fac parte din grupul NEET. O situație mai bună, dar la fel alarmantă e înregistrată pentru tinerii cu studii superioare: 27% fac parte din grupul NEET și ponderea e în creștere față de anul 2019. 5. ***Persoanele cu dizabilitate*.** Persoanele cu dizabilităţi au reprezentat la 1 ianuarie 2022 aproape 6,5% din populaţia totală a ţării cu reședință obișnuită. Ponderea persoanelor cu dizabilitate accentuată a fost de 57.8%. În anul 2021, din total gospodării 14.0% au avut în componența sa cel puțin o persoană cu dizabilitate. Aproape 30% erau formate doar din persoane cu dizabilități. Gospodăriile cu persoane cu dizabilități sunt mai puțin dotate cu utilități: conectarea la rețele publice alimentare (-5.2 p.p față de medie), prezența grupului sanitar în locuință (-8.6 p.p).   **b)** grupurile țintă ale intervențiilor Strategiei:   1. Creșterea competitivității, inclusiv prin asigurarea unei egalități de gen; 2. Promovarea industrializării focusată pe sectoarele unde Republica Moldova are avantaje competitive; 3. Promovarea inovațiilor cu accent deosebit pe activitățile de cercetare-dezvoltare, în particular prin atragerea mediului academic în activitățile respectiv. În speță, cadrele didactice din instituții superioare și studenții, ceea ce în final, va determina sporirea gradului de pregătire a absolvenților instituțiilor superioare de învățământ. 4. Implicarea tinerilor NEET în activitățile economice și transformarea lor în populație activă. Impactul va fi nu doar de natură economică, ci și socială.     Totodată, principiul transparenței în procesul decizional va constitui fundamentul esențial al elaborării Strategiei și va contribui la conceptualizarea unor decizii echilibrate în corespundere cu interesele comunității și a societății în ansamblu. Procesul de elaborare, inclusiv concepere și întocmire propriu-zisă, a documentului va fi derulat în strictă concordanță cu cadrul normativ național, și anume:   * Legea nr. 239/2008 privind transparența în procesul decizional. * Hotărârea Guvernului nr. 967/2016 cu privire la mecanismul de consultare publică cu societatea civilă în procesul decizional. * Legea nr.100/2017 privind actele normative, care descrie etapele de legiferare a proiectelor de acte normative, inclusiv procesul consultărilor publice; * Hotărârea Guvernului nr.610/2018 privind aprobarea Regulamentului Guvernului, ce prevede regulile de elaborare și promovare a actelor normative de către Guvern, inclusiv consultările publice, precum şi relația dintre Guvern și societatea civilă. * Hotărârea Guvernului nr.386/2020 cu privire la planificarea, elaborarea, aprobarea, implementarea, monitorizarea și evaluarea documentelor de politici publice, ce impune transparentizarea etapelor de elaborare a documentului de politici.   **Etapele de consultare publică a proiectului SNDE 2030:**  **1.** Consultarea/coordonarea proiectului Conceptului SNDE 2030, plasarea pe particip.gov.md și site-ul MDED a Conceptului SNDE 2030 – septembrie – octombrie 2023  **2.** Plasarea anunțului privind inițierea elaborării proiectului SNDE 2030 pe platforma guvernamentală particip.gov.md și site-ul MDED – octombrie 2023;  **3.** Organizarea pe platforma ConsEcon a prezentarii Conceptului SNDE - octombrie 2023  **4.** Plasarea spre consultare publică a proiectului SNDE 2030 pe platforma particip.gov.md și site-ul MDED – octombrie – noiembrie 2023. | |

1. <https://ec.europa.eu/eurostat/web/macroeconomic-imbalances-procedure/methodology> [↑](#footnote-ref-1)
2. <https://bnm.md/ro/content/conturile-internationale-ale-republicii-moldova-anul-2022-date-trimestriale-provizorii> [↑](#footnote-ref-2)
3. Hotărâre Nr. 408 din 21-06-2023 cu privire la aprobarea Cadrului bugetar pe termen mediu (2024-2026) <https://www.legis.md/cautare/getResults?doc_id=123891&lang=ro> [↑](#footnote-ref-3)
4. <https://gov.md/sites/default/files/document/attachments/program_de_guv-final_ro.pdf> [↑](#footnote-ref-4)
5. Planul de acțiuni al Guvernului pentru anii 2023 , <https://gov.md/sites/default/files/document/attachments/pag2023-ro.pdf> [↑](#footnote-ref-5)
6. <https://eur-lex.europa.eu/legal-content/RO/TXT/?uri=CELEX:52022DC0583> [↑](#footnote-ref-6)
7. <https://www.legis.md/cautare/getResults?doc_id=135227&lang=ro> [↑](#footnote-ref-7)
8. <https://www.legis.md/cautare/getResults?doc_id=135819&lang=ro> [↑](#footnote-ref-8)
9. <https://www.legis.md/cautare/getResults?doc_id=135610&lang=ro> [↑](#footnote-ref-9)
10. <https://www.legis.md/cautare/getResults?doc_id=135003&lang=ro> [↑](#footnote-ref-10)
11. <https://www.legis.md/cautare/getResults?doc_id=111979&lang=ro> [↑](#footnote-ref-11)
12. https://www.legis.md/cautare/getResults?doc\_id=109078&lang=ro [↑](#footnote-ref-12)
13. <https://www.legis.md/cautare/getResults?doc_id=68103&lang=ro> [↑](#footnote-ref-13)
14. <https://social.gov.md/wp-content/uploads/2021/09/Concept_program_ocupare_2022-2026.pdf> [↑](#footnote-ref-14)
15. <https://gov.md/sites/default/files/document/attachments/subiect-06-nu-488-mmps-2022.pdf> [↑](#footnote-ref-15)
16. <https://www.legis.md/cautare/getResults?doc_id=115747&lang=ro> [↑](#footnote-ref-16)
17. <https://particip.gov.md/ro/document/stages/proiectul-hotaririi-guvernului-cu-privire-la-aprobarea-planului-national-de-actiuni-privind-realizarea-criteriilor-de-aderare-ale-republicii-moldova-la-uniunea-europeana-si-privind-implementarea-acordului-de-asociere-republica-moldova-uniunea-europeana-pentru-anii-2023-2027/10533> [↑](#footnote-ref-17)
18. <https://particip.gov.md/ro/document/stages/anunt-privind-initierea-elaborarii-strategiei-de-mobilitate-pentru-anii-2023-2030/10176> [↑](#footnote-ref-18)
19. <https://particip.gov.md/ro/document/stages/proiectul-hotararii-de-guvern-cu-privire-la-aprobarea-programului-national-de-dezvoltare-a-turismului-turism-2026-pentru-anii-2022-2026-in-continuare-programul-turism-2026/9488> [↑](#footnote-ref-19)
20. <https://midr.gov.md/files/shares/Concept_Strategia_Enenergetica__act__.pdf> [↑](#footnote-ref-20)
21. <https://cancelaria.gov.md/sites/default/files/document/attachments/nu-208-mded-2023.pdf> [↑](#footnote-ref-21)
22. [https://particip.gov.md/ro/document/stages/\*/11109](https://particip.gov.md/ro/document/stages/*/11109) [↑](#footnote-ref-22)
23. <https://particip.gov.md/ru/document/stages/proiectul-strategiei-de-dezvoltare-educatia-2030-si-proiectul-programului-de-implementare-a-strategiei-de-dezvoltare-educatia-2030/9254> <https://mecc.gov.md/sites/default/files/concept_strategie_program_de_implementare_educatia_2030.pdf> [↑](#footnote-ref-23)
24. <https://mded.gov.md/transparenta/transparenta-decizionala/> [↑](#footnote-ref-24)